लिग खेल्नमै किचलो
भवन भाडाबाटै वार्षिक एक करोड रुपैयाँ बढी आम्दानी गरिरहेको न्युरोड टिम (एनआरटी) सहित फ्रेन्ड्स र जावलाखेल युवा क्लबले ५ वर्षपछि सुचारु हुन लागेको सहिद स्मारक ए डिभिजन लिगमा प्रतिस्पर्धा गर्न आनाकानी गरिरहेका छन् ।
काठमाडौँ — भवन भाडाबाटै वार्षिक एक करोड रुपैयाँ बढी आम्दानी गरिरहेको न्युरोड टिम (एनआरटी) सहित फ्रेन्ड्स र जावलाखेल युवा क्लबले ५ वर्षपछि सुचारु हुन लागेको सहिद स्मारक ए डिभिजन लिगमा प्रतिस्पर्धा गर्न आनाकानी गरिरहेका छन् ।यसले असोज १३ देखि हुने भनिएको ए डिभिजन लिगलाई विवादित बनाएको छ ।उपत्यकाको ए डिभिजन लिग २०७० सालयता भएको छैन । यसलाई पुन: सञ्चालन गर्न अखिल नेपाल फुटबल संघ (एन्फा) ले घटुवा (रेलिगेसन) नहुने संरचनाको लिग असोज १३ देखि गर्ने निर्णय गरेको थियो । साउन ३० मा चितवनमा भएको एन्फाको विशेष साधारणसभाले पनि ए डिभिजन लिग पुन: सञ्चालन गरेको थियो । त्यसक्रममा पुछारका तीन क्लबको क्रमश: ३, २, १ अंक अर्को संस्करणमा घटाइने र तीनै क्लबलाई तयारीका लागि एन्फाले दिने बजेटमा ५–५ लाख कटौती गर्ने लिग कमिटीका प्रमुख विज्ञानराज शर्माको प्रस्ताव ताली पिटेर विशेष साधारणसभाले पारित गरेको थियो ।एन्फाका प्रवक्ता किरण राई पनि लिग प्रमुख शर्माको प्रस्ताव साधारणसभाले निर्णय गरेको भन्दै मिडियासामु प्रस्तुत भएका थिए । एन्फामा लिगलाई लिएर भइरहेको बैठकमा दुई सातायताको परिस्थिति भने फेरिएको छ । साधारणसभाले पारित गरेको पुछारका क्लबको अंक र तयारी खर्च घटाउने निर्णयलाई लिएर दुई सातायता लिगको हरेक बैठकमा एनआरटी, जावलाखेल र फ्रेन्डस् क्लबले विवाद चर्काइरहेका छन् । एनआरटीले त बुधबार भएको छलफलमा अंक घटाउने संरचना परिवर्तन गरी सहमतिको आधारमा लिग सञ्चालन गर्ने निर्णय नगर्ने नखेल्ने भन्दै एन्फालाई पत्र पनि बुझाएको छ ।एनआरटीका अध्यक्ष दीपकहर्ष बज्राचार्य, फ्रेन्ड्सका अध्यक्ष राजीव पौडेल र जावलाखेलका अध्यक्ष ठूलोभाइ केसीले लिगको पछिल्ला छलफलमा अंक घटाउने नियमको खुलेरै विरोध गरिरहेका छन् । ‘लिग भर्खरै सुरु हुन लागेको छ, खेलाडी छैन । युवा खेलाडीलाई लिगमा खेलाउन पाइन्छ,’ एनआरटीका अध्यक्ष बज्राचार्यले बुधबारको छलफलमा भने, ‘रेलिगेसनबिनाको लिग गर्ने सहमति भएको हो, अंक घटाउने भन्ने थिएन । सहमतिकै आधारमा लिग नगरे हामी खेल्दैनौं ।’अंक घटाउने नियमको सुरुमा विरोध गरेको सरस्वती युवा क्लबले भने लिग खेल्न तयार भएको जनाएको छ । अन्य क्लबले पनि लिगको संरचनामा कुनै आपत्ति नरहेको बताएका छन् । ‘सुविधा अत्यधिक लिनुपर्ने तर दण्ड चाहिँ केही बेहोर्न नचाहने व्यवहार केही क्लबले देखाइरहेका छन्,’ लिग प्रमुख विज्ञानराज शर्माले भने, ‘तर, हामी अंक घटाउने र पुछारका क्लबलाई एन्फाले दिने सुविधा कटौती गर्ने लिग सञ्चालन गर्नेमा प्रतिबद्ध छौं, जसको नियमावली एन्फाको साधारणसभाले पारित गरिसकेको छ । लिग नखेल्ने क्लब नियमअनुसार घटुवामा पर्नेछ । लिगको मर्यादा कायम राख्न कुनै कसर बाँकी राख्ने छैन ।’यसपालि लिगको तयारीका लागि ए डिभिजनका १४ क्लबलाई एन्फाले २०–२० लाख रुपैयाँ दिने निर्णय गरिसकेको छ । पछिल्लोपल्ट २०७० सालमा ३–३ लाख दिएको थियो । सबैले लिगका लागि क्लब दर्ता गरिसके पनि खेलाडी दर्ता भने गरेका छैनन् । एन्फाकै अगुवाईमा काठमाडौं महानगरपालिकाले प्रत्येक ए डिभिजन क्लबलाई ५ लाख रुपैयाँ र थप ४ लाख ६० हजारको सामग्री दिने सहमति जनाइसकेको छ ।१९९१ सालमा स्थापित एनआरटी नेपाली फुटबलकै सबैभन्दा धनाढय क्लब हो । फुटबल खेल्नकै लागि २०६३ मा लिएको ऋण समयमै तिर्न नसकेपछि २०७० सालको लिग नखेल्दा रेलिगेसनमा परेको थियो । त्यसपछि ऋण तिरेर फुटबलमा फर्किएको एनआरटी गत वर्षको बी डिभिजन लिग उपविजेता हुँदै ए डिभिजनमा फर्किएको थियो । फ्रेन्ड्स पनि वार्षिक ३० लाख बढी आम्दानी भएको क्लब हो । जावलाखेलको पनि आफ्नै भवन रहेको छ ।